HEBLOOJI
Tuggi ñalnde 1 lewru Mee haa 19 lewru Suwee 2014, Goomu Heblo Sifaa Hanki Pinal Hannde yuɓɓinii heblo yowitiingo e NJUƁƁUDI PELLE E YIILO MUMEN. Ngoo heblo eɓɓaanaa ko terɗe Pelle Pinal dillooje ɗoo e Nuwaasoot, tawi kadi ko kanum en naamnii, caggal nde Sifaa hesɗitini jokkondiral mum e majje. Saabinoo ngool kesɗitingol noon ko teskanoode pelle ɗee ene ndilla baŋ-yoo-baŋ e nder Nuwaasoot kono njokkondiraani. Yanti heen kadi, ene ɗaminanoo so jokkondiral ngal waɗii maa waɗ nafooje sabu fedde fof waasataa ko waawi ko ɗeya mbaawaa, walla ko jogii tawi ɗeya pelle ngalaa. e nder ɗuum noon maa timmitinodiral wood, fedde fof woodako walliti pelle goɗɗe ɗee, fedde fof kadi wooda ko heɓi e pelle keddiiɗe ɗee.
Pelle noogaas e ɗiɗi nootitiima e ngoo heblo tawi haralde ndee inniraa ko UMAR BAH MBOYNA. haralleeɓe mawɓe mbaawii addude heen ballal mumen. Ene heen, mawɗo men Bookar Aamadu Bah gardiiɗo Jaaynde FOOYRE ƁAMTAARE. O yeewtanii en ko fayti e gannde kese e kuutoragol mumen e nder Pulaar, walla mbiyen naatnugol Pulaar r nder internet. Saabii ɗuum noon ko yenaneede en, hankadi, en potaani haaɗde tan e NJANNGEN PULAAR, eɗen poti kadi ɓeydude heen NJANNGIREN PULAAR. Musiɗɗo goɗɗo gadduɗo heen ballal mum ko Jibriil Soh, liggotooɗo to fedde adunayankoore wiyateende FNUAP (Fonds des Nations Unies pour la Population) woni Fedde Dowlaaji Dentuɗi Daraniinde kala ko fayti e Ɓesnguuji. Ceerno Soh naatani en ko e fannu jowitiiɗo e no ngalu heɓirtee so fedde dariima heɓtinaama e laamu. E nder ɗuum, o rokkii en alluwal baɗngal doggol pelle e liggorɗe dokkooje ngaluuji e gooto heen fof kadi, fannu mo yahri e sarɗiiji fawi heen.
Hebletenooɓe ɓee kollitii weltaare mumen e ko waɗaa koo. Gooto e maɓɓe fof kadi ene foti ruɗtinde e fedde mumko heɓi e ganndal koo, te maa goomu rewindo darne mbele ƴeewtoo ko ɓe ngollotoo koo tawi fayndaare ndee ko timmitinde, so woodii ko ŋakki. Heblooji ɗii noon ene njokki, e oo sahaa ngon ɗen ko e fannu KARALLAAGAL HIRJINO E KARALLAAGAL MAGO/En ñaagiima duwaawu mbele Alla waɗa moƴƴere.
Malal Sammba Gise
fuv_Latn fuv_Latn fuv_Latn fuv_Latn min_Latn